نوال السعداوى

نوال السعداوى (27 اكتوبر 1931 - 21 مارس 2021http://www.youtube.com/watch?v=YKsPlckdgT4) طبيبه و مفكره و روائيه مصريه 

 نشأتها 
اتولدت نوال السعداوى فى قرية كفر طحله التابعة لمدينة بنها فى محافظة القليوبيه فى مصر يوم 27 اكتوبر 1931 واتخرجت من كلية الطب جامعة القاهره فى ديسمبر 1954 تخصص امراض صدريه . فى سنة 1955 اشتغلت طبيبة امتياز فى مستشفى القصر العينى لكنها اتفصلت بسبب افكارها و كتاباتها

فى يوم 6 سبتمبر 1981 اتقبض عليها مع عدد من المفكريين و الصحفيين و اضطرت تخرج من مصر و تعيش فى الخارج بعد ما صعب عليها عرض افكارها فى مصر و تعرضها لضغوط من المتطرفين الدينيين اللى كمان رفعو عليها قضية حسبه عشان تفصلها عن جوزها بحجة انها "كافره" و اتهموها باهانة الاديان و هددوها بالقتل و اترفعت عليها قضيه بسبب ارائها اللى بتدافع فيها عن حقوق المراه. مع انها ممكن تعيش فى الخارج و تعرض كل ارائها بكل حريه لكن فضلت تعود مصر لعرض افكارها على المصريين مباشرة فرفعو عليها قضية اسقاط الجنسيه المصريه عنها عشان تطفش من مصر زى ما حصل للمفكر نصر حامد ابو زيد

من اراء المفكره نوال السعداوى اللغه العربيه منحازه للراجل على حساب الست. و بتفضل استخدام مصطلح "مجتمع مدنى" عن "مجتمع علمانى"، و بتقول ان العالمانيه الصحيحه هى اننا نبعد الدين عن النقاش العلمى والفلسفى والفكرى والقانونى.

بتقود حمله عالميه بتضم ادباء و مفكرين من معظم بلاد العالم اسمها "التضامن العالمى لمجتمع مدنى" اللى من اهدافها مقاومة قهر الانسان و مناهضة اى دوله تقوم على اساس دينى.

نشرت كتب كتيره و فيه كتب منها اتمنعت من النشر فى مصر و اترجمت كتبها للغات كتيره.

اتكرمت نوال السعدواى فى بلاد كتيره و اخر الجوايز اللى حصلت عليها كان فى 7 نوفمبر 2009 و هى جايزة الكاتب الافريقى اللى بتتمنح بقرار من الاتحاد الافريقى لابرز كتاب افريقيا.

الزوج التالت ليها هو شريف حتاته الطبيب والكاتب.

 الوفاة 
توفت نوال السعداوى فى القاهره يوم 21 مارس 2021 عن عمر 90 سنه

 مؤلفاتها و دراساتها 

 مذكرات طبيبة 1960
 موت الرجل الوحيد على الارض 1974
 الشقة رقم 112 (قصة تمثيلية للتليفزيون)
 الحب فى زمن النفط
 سقوط الامام (روايه) 1987
 مذكراتى فى سجن الستات
 الاغنية الدائرية
 رحلاتى فى العالم
 قضايا المراة والفكر والسياسة
 توام السلطة والجنس
 معركة جديدة فى قضية المراة
 قضايا المراة المصرية السياسية والجنسية
 عن المراة
 عن المراة والدين والاخلاق
 الوجه العارى للمراة العربية
 المراة والصراع النفسي
 المراة والغربة
 الانسان اثنى عشر امراة فى زنزانة
 ايزيس
 كانت هى الاضعف
 تعلمت الحب
 ادب ام قلة ادب
 حنان قليل
 موت معالى الوزير سابقا
 لحظة صدق
 امراتان فى امراة
 الخيط وعين الحياة
 الرواية (روايه)
 المراة والجنس 1969
 الانثى هى الاصل 1971
 الرجل والجنس 1973
 الوجه العارى للمراة العربية 1974
 الزرقاء (مسرحية)
 الاطفال يغنون للحب (مسرحية)
 الحاكم بامر الله (رواية)
 الصورة الممزقة (رواية للتليفزيون)
 المراة والصراع النفسى 1975
 امراة عند نقطة الصفر 1973
 اوراقى حياتي 2000
 الاله يقدم استقالته فى اجتماع القمة 2006 (اتمنع من النشر فى مصر)
 زينة 2009

 شوف كمان 
 لستة الكتاب المصريين
 التضامن العالمى لمجتمع مدنى
 الاطباء الادباء

 مصادر 

 لينكات برانيه 

 موقع الدكتوره نوال السعداوى ...
 نوال السعداوى : كاتبة تحارب بالقلم حزب التخلف العربى ...
 نوال السعداوى تعلن عن قيام دولتها المدنية ...

تصنيف:متعلمين فى جامعة القاهره
تصنيف:طبيبات مصريات
تصنيف:كاتبات مصريات
تصنيف:نسويين مصريين
تصنيف:ادبا مصريين
تصنيف:ناشطين مصريين
تصنيف:ملحدين مصريين
تصنيف:روائيين مصريين
تصنيف:منتقدين للاسلام
تصنيف:مناضلين و مؤيدين لحقوق الأقباط
تصنيف:دارسين فى جامعة كولومبيا
تصنيف:دارسين فى جامعة ديوك
تصنيف:قليوبيين
تصنيف:ناس من بنها
تصنيف:مصريين مع ثورة 25 يناير